Lars Kirkebæk er nyt ansigt hos Radio Loft på Hovedgaden - Vores Brabrand
Her er du: Forside / Brabrand / Lars Kirkebæk er nyt ansigt hos Radio Loft på Hovedgaden
Lars Kirkebæk er nyt ansigt hos Radio Loft på Hovedgaden
Som passioneret B&O-bruger er Lars Kirkebæk den helt rigtige mand i butikken på Hovedgaden.
Efter en periode på lidt lavere blus er Radio Loft på Hovedgaden i Brabrand igen oppe på fulde omdrejninger. 56-årige Lars Kirkebæk er 1. december tiltrådt som ny butikschef hos Radio Loft i Brabrand, og det betyder, at butikken nu igen har åbent dagligt kl. 9-17.
Det var helt tilbage i 1928, at smed Niels Loft byggede højttalere og solgte de første radioapparater og grammofoner på Hovedgaden i Brabrand. I 1932 blev han B&O-forhandler, og siden har Brabrand haft en forhandler af de verdenskendte produkter fra virksomheden i Struer.
Radio Loft hedder virksomheden fortsat og har ud over forretningen på Hovedgaden også butik på Store Torv i Aarhus.
Den nuværende indehaver, Mogens Loft, som er tredje generation i Radio Loft, har hovedsagelig sin daglige gang på Store Torv, mens Klaus Pagh i en lang årrække har stået i spidsen for Brabrand-afdelingen.
Farvel efter mere end 40 år
I en længere periode har forretningen på Hovedgaden kun været åben om formiddagen i tidsrummet 9-12, men det ændres der på nu. Første december har 56-årige Lars Kirkebæk afløst Klaus Pagh, og det betyder, at der nu igen på hverdage er åbent hele dagen fra kl. 9 til 17.
"Lars er uddannet i branchen men har været væk nogle år, blandt andet med egen isenkræmmerforretning. Men nu er han tilbage, og det betyder at vi desværre har sagt farvel til Klaus der har været hos os i over 40 år," siger Mogens Loft.
Senest har Lars Kirkebæk været butikschef i Randers, men nu kan han bruge hele sin arbejdstid på de B&O-produkter, der har hans store interesse.
"Der er mange elementer i at levere en god købsoplevelse, når man sælger kvalitetsprodukter som B&O. Det er vigtigt, at kunderne oplever god service og tryghed," siger Lars Kirkebæk.
Sammen med Victor Lundby Grønbech står han for butiksdriften i Brabrand, samtidig med virksomhedens to servicebiler også kører ud herfra. Desuden har Radio Loft også en del lagerkapacitet i Brabrand.
Filed Under: Brabrand, Job, Mennesker Tagged With: detailhandel, erhverv, Hovedgaden, Lars Kirkebæk, Radio Loft